不独避霜雪,其如俦侣稀。
四时无失序,八月自知归。
春色岂相访,众雏还识机。
故巢傥未毁,会傍主人飞。

作品赏析

【鹤注】旧编在乾元二年秦州诗内,下四章并同。魏文帝诗,“归燕翩兮徘徊。”
不独避霜雪①,其如俦侣稀②。四时无失序③,八月自知归④。春色岂相访⑤,众雏还识机⑥,故巢傥未毁⑦,会傍主人飞⑧。
(归燕,伤羁旅也。上四咏燕归,下四咏燕来,方去而冀其复来,乃诗人忠厚之意。春色二句,作望燕之词。故巢二句,代燕作答词。《杜臆》:末乃自寓己意,虽弃官而去,非果于忘世也。)
①鲍照《双燕》诗:“岂但避霜雪,当儆野人机。”②嵇康诗:“邕邕和鸣,顾盼俦侣。”③《杜臆》:四时二句,具见身分,隐然有时止时行意。《易》:“与四时合其序。”傅咸《燕赋》:“信进止之有序。”④《月令》:二月,玄鸟至。八月,玄鸟归。⑤阴铿诗:“上林春色满。”⑥《鹦鹉赋》:“悯众雏之无知。”又:“才聪明以识机。”⑦《晋书》:《朔马谣》:“燕雀何徘徊,意欲还故巢。”陶潜诗:“先巢故尚在,相将还旧居。”⑧汉乐府《长歌行》:“来到主人门。”卢元昌曰:尝读《谷风》,弃妇始曰“无逝我梁,无发我笱”,何其厚也。至曰“我躬不阅,遑恤我后”,又叹其次绝之甚。公曰“故巢倘未毁,会傍主人飞”,明知故巢已毁,犹拳拳冀主人匆弃,身虽弃官,必还恋主也。
-----------仇兆鳌 《杜诗详注》-----------